  Наталья Тетерина 26-тӥ пӧсьтолэзе — 4-тӥ гудырикошконэ Самара улосвылын радъяськись Приволжск Федерал округысь егитъёслэн «iВолга» форумазы 2 сюрс пала адями люкаськоз, 70-эз соос пӧлысь — Удмуртиысь делегация, ивортэ Ижкарысь Калыкъёслэн эшъяськон юртсылэн пресс-службаез. Кызьы шуэмын ивортонын, 10 нунал ӵоже егитъёс дышетскозы, тунсыко адямиосын тодматскозы но пӧртэм ӧръёсъя ӵектосъёссэс возьматозы. Удмуртиысь егитъёс форуме 70 пала проектъёсын пыриськозы. Кыкеныз соос пӧлысь Красногорск муниципал лыдӟетъюртысь библиотекарь Юлия Колотова тодматоз. Ивортодэтъя «Удмуртия» агентстволы верамезъя, лыдӟиськонниын ужась ёросысь чеберлыко киужъёсъя юртлэсь «Мастерская Веме» но аслэсьтыз «Активный гражданин» проектъёсты возьматоз. Нырысетӥ ӵектосэз мон Чеберлыко киужъёсъя юртлэсь нуисько. Соослэн потэ ужасьтэм муртъёслы дышетон радъямзы, шелеплэсь арбериос лэсьтонъя выль кибашлыос мед кылдозы шуыса. Со аспӧртэм ӧр, Удмуртиын сыӵе усточиослэн лыдзы 8 пала гинэ Юлия Колотова, «iВолга-2018» форуме пыриськисьКыкетӥез ӵектос — «Активный гражданин» — Красногорск ёросын проектъёс кылдытонъя центр усьтонлы сӥземын. Милям котькуд муниципал кылдытэтын шаплы адямиос мед луозы, кудъёсыз ӵектосъёс гожъялозы, соосын тодматозы, озьы ик «iВолга» форуме мед ветлозы Юлия Колотова, «iВолга-2018» форуме пыриськисьБиблиотекарь пусъе, проектъёсын со кемалась выре ни, но та форуме нырысетӥзэ пыриське. Юлия Колотова оске, ужрадын тодӥсь муртъёсын кенешыса, ӵектосъёсын ужзэ азьланяз умоятыны быгатоз шуыса. Пусъём, ӵектосъёслэн авторъёссы сяна, котькуд улосвыл форуме экспертъёссэ ыстэ. Соос вань проектъёс пӧлысь устооссэ быръёзы. Удмуртиысь туэ 5 дунъясьёс мыно. Ватсалом, «iВолга» форум Россиысь азьмуртлэн косэмезъя Самара улосвылын 2013-тӥ арысен радъяське ни. Тужгес тунсыко но кулэ проектъёс грант вормыны быгато.   Тегъёс: Ижкар егитъёс Удмуртия Мерлык Красногорск  